Minister bieg oor sekuriteit by tronkeMinister Michael Masutha en sy adjunk, Thabang Makwetla, spreek die media toe in Kaapstad (21 November 2018). Foto: Elmond Jiyane, GCIS Dit is vir die departement van korrektiewe dienste ŉ voortdurende uitdaging om ontsnappings en die insmokkel van onwettige goedere by tronke te keer, het die minister van justisie en korrektiewe dienste, adv. Mike Masutha, Woensdagmiddag erken. Masutha het aan die parlementêre perskorps gesê veiligheid is ŉ groot kopseer by die land se 243 tronke, veral omdat misdadigers deurgaans nuwe maniere probeer bedink om goedere in te smokkel en hulself uit te smokkel. “Daar is regtig te veel voorvalle van wangedrag, ontsnappings en die insmokkel van onwettige goedere soos dwelms en selfone,” het Masutha gesê. Daarom het sy departement verskeie stappe gedoen wat volgens hom goeie vrugte afgewerp het. Dit sluit in ŉ klopjag Saterdag by die Baviaanspoort-tronk naby Pretoria waar twee jong vroue aangekeer is wat drank en dwelms by die tronk wou insmokkel. Albei is nou in hegtenis geneem en die medepligtigheid van verskeie amptenare van die departement van korrektiewe dienste (DKD) word ondersoek. Voorts het die owerhede twee weke gelede klopjagte uitgevoer by die Modderbee-, Johannesburg- en Boksburg-gevangenisse. Twee DKD-personeellede is in Boksburg vir dwelmhandel in hegtenis geneem en die saak word nou deur die Valke ondersoek. Ander onlangse stappe sluit in die instel van ŉ departementele veiligheidskomitee, die aankoop van toerusting om onwettige voorwerpe op te spoor en meer spesialisopleiding vir DKD-personeel om meer strategies te kan dink. Die verskerpte optrede het gelei tot dissiplinêre stappe teen 3 847 DKD-personeellede van wie 128 afgedank, 29 geskors, 2 783 gewaarsku en die res onskuldig bevind is. Volgens Masutha word gehoop dat die inwyding van vier nuwe tronke – by Estcourt, Standerton, Tzaneen en ŉ tweede C-Max in Pretoria – goeie gevolge sal hê om oorbevolking asook wangedrag in tronke te verminder. Die minister het skalks gesê hy word spesifiek goed op die hoogte gehou van die situasie in tronke deur gevangenes wat sy persoonlike selfoonnommer het en hom dag en nag bel – meestal per selfoon, wat op sigself in tronke verbode is.